title: Регламент за изпълнение (ЕС) 2018/292 на Комисията от 26 февруари 2018 година за определяне на технически стандарти за изпълнение по отношение на процедурите и формулярите за обмена на информация и оказването на съдействие между компетентните органи съгласно Регламент (ЕС) № 596/2014 на Европейския парламент и на Съвета относно пазарната злоупотреба (Текст от значение за ЕИП. )

text:
                  27.2.2018

                  BG

                  Официален вестник на Европейския съюз

                  L 55/34

            РЕГЛАМЕНТ ЗА ИЗПЪЛНЕНИЕ (ЕС) 2018/292 НА КОМИСИЯТА
      от 26 февруари 2018 година
      за определяне на технически стандарти за изпълнение по отношение на процедурите и формулярите за обмена на информация и оказването на съдействие между компетентните органи съгласно Регламент (ЕС) № 596/2014 на Европейския парламент и на Съвета относно пазарната злоупотреба
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (1), и по-специално член 25, параграф 9 от него,
      като има предвид, че:

                  (1)

                  С цел да се гарантира, че органите, определени като компетентни съгласно Регламент (ЕС) № 596/2014, имат възможност да си сътрудничат и ефикасно и своевременно да обменят информация, както и взаимно да си оказват пълно съдействие за целите на посочения регламент, е целесъобразно да се определят общи процедури и формуляри, които да се използват от компетентните органи за обмен на информация и съдействие, включително за подаването на искания за съдействие, потвърждения за получаване и отговори на такива искания.

                  (2)

                  Обменът на писмената информация следва да подпомага компетентните органи при изпълнението на техните задължения. Възможна е и устна комуникация, когато е уместно, включително преди изпращането на писмено искане, за да се предостави информация относно предстоящите искания за съдействие и за да се обсъдят евентуални проблеми, които биха възпрепятствали оказването на съдействие. В неотложни случаи трябва да бъде възможно и устно съобщаване на искането за съдействие, когато неотложната ситуация не се дължи на закъснение на запитващата страна.

                  (3)

                  В Регламент (ЕС) № 596/2014 се постановява, че компетентните органи следва да обменят информация и да си съдействат. Исканията за съдействие обаче следва, доколкото е възможно, да включват вземане на показания или извършване на проверка на място или разследване, само в случаите, при които обикновено искане за обмен на информация не би било достатъчно. Преди подаването на искане за съдействие до компетентния орган на друга държава членка, от съответния компетентен орган се очаква да е предприел всички възможни действия в рамките на собствената си компетентност, като обаче се има предвид, че може практически да не е било възможно този орган да изчерпи всички методи за проверка преди подаването на искането.

                  (4)

                  Незаявено съдействие следва да се оказва в съответствие с разпоредбите на Регламент (ЕС) № 596/2014, включително на доброволна основа, когато компетентният орган на една държава членка счита, че информацията, с която разполага, може да е от полза за друг компетентен орган.

                  (5)

                  В искането за съдействие по силата на Регламент (ЕС) № 596/2014 следва да се предоставя достатъчно информация за предмета на искането, включително причината за искането и неговия контекст, което да позволи на запитания орган да обработи искането ефикасно и експедитивно. Посочването на фактите, пораждащи съмнение, не следва да се разглежда като предпоставка за оказване на съдействие на запитващия орган, когато исканата информация е необходима на органа за изпълнение на задълженията му.

                  (6)

                  Освен чрез използването на формуляри за искане за съдействие и отговор на такова искане, процедурите за сътрудничество следва да позволяват и улесняват комуникацията, консултациите и взаимодействието между запитващия и запитания орган в хода на целия процес, за да се гарантира ефективното обработване на исканията за информация или съдействие. Тези процедури следва също така да позволяват на компетентните органи да си предоставят взаимно обратна информация относно полезността на информацията или всякакво друго съдействие, получени относно изхода от случая, във връзка с който се иска съдействие, както и относно проблемите, възникнали при предоставянето на такава информация или съдействие.

                  (7)

                  Процедурите и формулярите за обмена на информация и съдействие следва да гарантират поверителността на обменяната и предаваната информация и спазването на правилата относно защитата на физическите лица във връзка с обработването на лични данни и относно свободното движение на такива данни.

                  (8)

                  Настоящият регламент е изготвен въз основа на проектите на технически стандарти за изпълнение, предадени на Комисията от ЕОЦКП.

                  (9)

                  ЕОЦКП не проведе открити обществени консултации във връзка с проекта на технически стандарти за изпълнение, въз основа на който е изготвен настоящият регламент, нито анализира потенциалните разходи и ползи, свързани с въвеждането на процедури и формуляри за съответните компетентни органи, тъй като това би било непропорционално по отношение на обхвата и въздействието на тези стандарти, имайки предвид, че те ще се прилагат само от националните компетентни органи на държавите членки, а не от участниците на пазара.

                  (10)

                  ЕОЦКП поиска становището на създадената по член 37 от Регламент (ЕС) № 1095/2010 на Европейския парламент и на Съвета (2) Група на участниците от сектора на ценните книжа и пазарите.

                  (11)

                  С оглед на правилното функциониране на финансовите пазари и като се има предвид, че Регламент (ЕС) № 596/2014 вече се прилага, е необходимо настоящият регламент да влезе в сила и да започне да се прилага незабавно,

            ПРИЕ НАСТОЯЩИЯ РЕГЛАМЕНТ:
      Член 1
      Определение
      За целите на настоящия регламент „сигурни електронни средства“ са електронното оборудване, предназначено за обработка (включително дигитална компресия), съхранение и предаване на данни, използване на кабели, радиотехнологии, оптични технологии или други електромагнитни средства, с които се гарантира, че при предаването на информацията се запазва нейната пълнота, цялост и поверителност.
      Член 2
      Звена за контакт
      1.   За целите на настоящия регламент компетентните органи определят звена за контакт.
      2.   Компетентните органи изпращат информацията за своите звена за контакт на Европейския орган за ценни книжа и пазари (ЕОЦКП) в срок от 30 дни от влизането в сила на настоящия регламент. При необходимост, те предоставят актуализирана информация на ЕОЦКП.
      3.   ЕОЦКП поддържа списък на звената за контакт, определени от компетентните органи в съответствие с параграф 1, и актуализира посочения списък, доколкото е необходимо за нуждите на компетентните органи.
      Член 3
      Отправяне на искане за съдействие
      1.   Запитващият орган отправя искане за съдействие в писмена форма по пощата, по факс или чрез сигурни електронни средства. Той отправя искане до звеното за контакт, определено от запитания орган, в съответствие с член 2.
      2.   Когато се обръща за съдействие, компетентният орган използва формуляра, определен в приложение I, и:

                  а)

                  посочва подробности относно информацията, която запитващият орган иска от запитания орган;

                  б)

                  посочва, когато е целесъобразно, проблеми, свързани с поверителността на информацията, която може да бъде получена.

            3.   Запитващият орган може да приложи към искането всякакви документи или помощни материали, счетени за необходими за обосноваване на искането.
      4.   В спешни случаи запитващият орган може да отправи искане за съдействие в устна форма. Освен ако запитаният орган реши друго, устното искане впоследствие се потвърждава в писмен вид без необосновано забавяне, като се използват средствата, посочени в параграф 1.
      Член 4
      Потвърждение за получаване
      В рамките на 10 работни дни от получаването на писмено искане за съдействие, запитаният орган изпраща потвърждение за получаването му по пощата, по факс или чрез защитени електронни средства на звеното за контакт, определено в съответствие с член 2, освен ако в искането не е посочено друго. Потвърждението за получаване се подава чрез попълване на формуляра, изложен в приложение II, и включва, ако е възможно, очакваната дата на предоставяне на отговор.
      Член 5
      Отговор на искане за съдействие
      1.   Запитаният орган отговаря на искане за съдействие в писмена форма по пощата, по факс или чрез защитени електронни средства. Отговорът се изпраща до звеното за контакт, определено в съответствие с член 2, освен ако в искането не е посочено друго.
      2.   Запитаният орган отговаря на искането за съдействие, като използва формуляра, определен в приложение III, и:

                  а)

                  изисква допълнителни разяснения под различна форма във възможно най-кратък срок, в случай че има съмнения конкретно по отношение на поисканата информация;

                  б)

                  предприема всички разумни мерки в рамките на своите правомощия, за да окаже поисканото съдействие;

                  в)

                  изпълнява исканията за съдействие незабавно и по начин, който гарантира, че всички необходими регулаторни действия могат да бъдат изпълнени своевременно, като отчита сложността на искането и необходимостта от включването на трети лица или друг компетентен орган.

            3.   Ако запитаният орган откаже пълно или частично съдействие, той уведомява устно или в писмена форма запитващия орган във възможно най-кратък срок за своето решение. Запитаният орган предоставя писмен отговор, съставен в съответствие с параграф 1, който указва на кои изключения по член 25, параграф 2 от Регламент (ЕС) № 596/2014 основава отказа си.
      Член 6
      Процедури за изпращане и обработване на исканията за съдействие
      1.   Запитващият орган и запитаният орган обменят информация във връзка с искането за съдействие и отговора за него по възможно най-бързия начин, като надлежно вземат предвид съображенията за поверителност, времето за кореспонденция, обема на материалите, които се предават, както и достъпността на информацията за запитващия орган. По-специално, запитващият орган своевременно отговаря на всички искания за уточнения, изпратени от запитания орган.
      2.   Когато запитаният орган научи за обстоятелства, които могат да доведат до закъснение спрямо очакваната дата на своя отговор с повече от 10 работни дни, той уведомява запитващия орган без излишно забавяне.
      3.   Когато е целесъобразно, запитаният орган редовно предоставя обратна информация относно напредъка по искането, включително преразгледани прогнози за очакваната дата на отговора до запитващия орган.
      4.   Когато искането е било определено като неотложно от запитващия орган, компетентните органи се консултират взаимно относно честотата, с която запитаният орган ще предоставя актуална информация на запитващия орган.
      5.   Запитаният орган и запитващият орган си сътрудничат за преодоляването на всякакви трудности, които биха могли да възникнат при изпълнението на искането.
      Член 7
      Процедура за искания за вземане на показания от лица
      1.   Ако запитващият орган включи в своето искане вземането на показания от лице в контекста на разследване или проверка, запитаният орган и запитващият орган — в съответствие със съществуващите законови ограничения или пречки и всякакви различия в процедурните изисквания, преценяват и вземат под внимание:

                  а)

                  правата на лицата, от които ще се вземат показания, включително, когато е приложимо, въпросите във връзка със самоуличаването;

                  б)

                  естеството на участието на служители на запитващия орган (наблюдатели или активни участници);

                  в)

                  ролята на служителите на запитания орган и на запитващия орган по отношение на вземането на показания;

                  г)

                  дали лицето, от което ще се вземат показания, има право на помощ от процесуален представител, и ако да — обхватът на помощта от страна на представителя в хода на вземането на показания, включително по отношение на всякакви записи или протоколи на показанията;

                  д)

                  дали вземането на показания се извършва на доброволен или принудителен принцип, ако съществува такова разграничение;

                  е)

                  дали, въз основа на наличната към момента на подаване на искането информация, лицето, от което ще се вземат показания, е свидетел или заподозряно лице, ако има такова разграничение;

                  ж)

                  дали, въз основа на наличната към момента на подаване на искането информация, показанията биха могли да се използват или са предназначени да бъдат използвани в рамките на наказателно производство;

                  з)

                  допустимостта на показанията в юрисдикцията на запитващия орган;

                  и)

                  записването на показанията и приложимите процедури, включително дали писмените протоколи ще се съставят в реално време или ще бъдат обобщени, както и дали записът ще бъде аудио или аудио-визуален;

                  й)

                  процедурите за удостоверяване или потвърждаване на показанията от страна на лицата, предоставящи показанията, включително дали това се извършва след вземането на показанията; както и

                  к)

                  процедурата за предаване на показанията от запитания орган на запитващия орган, включително формата и сроковете.

            2.   Запитаният орган и запитващият орган гарантират наличието на необходимите механизми за ефективната работа на своите служители, включително механизми, позволяващи на служителите да договарят предоставянето на всякаква допълнителна информация, която би била необходима, включително следното:

                  а)

                  планиране на сроковете;

                  б)

                  списък от въпроси, които да бъдат зададени на лицето, от което ще се взимат показания;

                  в)

                  организиране на пътувания, включително осигуряване на възможността запитаният орган и запитващият орган да се срещнат, за да обсъдят въпроса преди вземането на показания; както и

                  г)

                  езиковия режим.

            Член 8
      Процедура за искания за проверка на място или разследване
      1.   При отправяне на искане за извършване на разследване или проверка на място в съответствие с член 25, параграф 6 от Регламент (ЕС) № 596/2014, запитващият орган и запитаният орган се консултират взаимно относно най-добрия начин за надлежно удовлетворяване на искането за съдействие, като се вземат предвид член 25, параграф 6, трета алинея, букви а) — д) от Регламент (ЕС) № 596/2014, включително относно предимствата на провеждане на съвместно разследване или съвместна проверка на място.
      2.   Запитаният орган информира редовно запитващия орган за хода на разследването или проверката на място и му предоставя своевременно своите констатации.
      3.   Когато решават дали да се започне съвместно разследване или съвместна проверка на място, запитващият орган и запитаният орган вземат предвид най-малко следното:

                  а)

                  съдържанието на всяко искане за съдействие, постъпило от запитващия орган, включително всяко предложение относно целесъобразността от съвместно извършване на проверката на място или разследването;

                  б)

                  дали те ще провеждат самостоятелно свои собствени проучвания по въпроси с трансгранично въздействие и дали е по-уместно осъществяването на съвместно сътрудничество по отношение на тези въпроси;

                  в)

                  нормативната и регулаторната уредба във всяка от техните юрисдикции, за да се гарантира, че и двата органа са добре запознати с потенциалните пречки и правните ограничения във връзка с провеждането на съвместни разследвания или съвместни проверки на място и всички евентуални последващи производства, включително всички въпроси, касаещи принципа ne bis in idem;

                  г)

                  управлението и ръководството, необходими за извършването на разследването или проверката на място;

                  д)

                  перспективите да постигнат споразумение по установяването на фактите;

                  е)

                  разпределянето на ресурси и назначаването на служители, отговарящи за извършване на разследвания или проверки на място;

                  ж)

                  възможността за съставяне на съвместен план за действие и времеви график на задачите на всеки орган;

                  з)

                  определяне на дейностите, които трябва да бъдат предприети, съвместно или самостоятелно, от всеки орган;

                  и)

                  взаимно споделяне на събраната информация и докладване на резултатите от отделните предприети действия; както и

                  й)

                  други въпроси, касаещи конкретния случай.

            4.   В случай че запитващият орган и запитаният орган вземат решение за провеждане на съвместно разследване или проверка на място, те:

                  а)

                  се споразумяват относно процедурите за тяхното провеждане и приключване;

                  б)

                  водят постоянен диалог с цел координиране на процеса на събиране на информация и установяване на фактите;

                  в)

                  работят в тясно сътрудничество и си оказват съдействие при провеждането на съвместното разследване или съвместната проверка на място;

                  г)

                  съдействат си взаимно във връзка с последващите изпълнителни производства, доколкото законът позволява това, включително координиране на всички производства или други правоприлагащи действия, свързани с резултатите (било то административни, граждански или наказателни) на съвместното разследване или съвместната проверка на място или по целесъобразност с перспективите за постигане на споразумение;

                  д)

                  определят конкретните законови разпоредби, обуславящи предмета на съвместното разследване или съвместна проверка на място;

                  е)

                  по целесъобразност се споразумяват като минимум за следното:

                              (1)

                              съставянето на съвместен план за действие, определящ, наред с другото, същността, естеството и графика на дейностите, които да бъдат предприети, включително основните етапи, разпределянето на отговорностите за постигането на резултатите от дейностите и отчитането на съответните приоритети на всеки орган;

                              (2)

                              идентифицирането и оценката на всякакви законови ограничения или пречки, както и на всякакви различия в процедурите по отношение на разследващите или правоприлагащите дейности или всяко друго производство, включително правата на лицата — обект на разследване;

                              (3)

                              идентифицирането и оценката на специфични задължения за опазване на адвокатската тайна, които могат да имат въздействие върху процедурата по разследване, както и върху изпълнителното производство, включително самоуличаването;

                              (4)

                              стратегията относно информацията за обществеността и пресата; както и

                              (5)

                              предназначението на обменяната информация.

            Член 9
      Процедури за съдействие при събиране на имуществени санкции
      1.   Запитващият орган и запитаният орган се консултират взаимно, когато е отправено искане за съдействие при събиране на имуществени санкции съгласно член 25, параграф 6 от Регламент (ЕС) № 596/2014, относно най-добрия начин за надлежно удовлетворяване на искането. Органите вземат предвид вече предприетите действия от запитващия орган в неговата юрисдикция, както и националната уредба за възстановяване на санкции на запитания орган.
      2.   Запитаният орган оказва съдействие или предоставя всякаква информация, поискана за целите на настоящия член, в съответствие с приложимото национално право. Когато друг орган или структура на държавата членка на запитания орган може да окаже съдействие или да даде информация, запитаният орган предоставя на запитващия орган необходимата информация, за да се установи пряк контакт между запитващия орган и другия орган или структура, които могат да предоставят исканата информация в съответствие с националното законодателство.
      Член 10
      Незаявен обмен на информация
      1.   За целите на предаването на незаявена информация съгласно член 16, параграф 4 и член 25, параграф 5 от Регламент (ЕС) № 596/2014 или когато даден компетентен орган разполага с информация, за която смята, че би била от помощ на друг компетентен орган при изпълнението на неговите задължения по Регламент (ЕС) № 596/2014, той предава тази информация в писмена форма по пощата, по факс или чрез защитени електронни средства на звеното за контакт на компетентния орган, определено в съответствие с член 2.
      2.   Когато компетентният орган, който е изпратил информацията, счита, че тя следва да се предаде незабавно, той може да уведоми другия орган устно, при условие че последващото предаване се прави в писмен вид и без необосновано забавяне.
      3.   Компетентният орган, изпращащ незаявена информация, я изпраща, като използва формуляра, определен в приложение IV, посочвайки по-специално проблеми във връзка с поверителността на информацията.
      Член 11
      Ограничения и допустимо използване на информацията
      1.   Запитващият орган и запитаният орган включват подходящо предупреждение за поверителност във всяко искане за съдействие, в отговор на искане за съдействие или при предаване на незаявена информация в съответствие с формулярите, установени в приложенията.
      2.   Когато за целите на изпълнението на искането запитаният орган трябва да оповести факта, че запитващият орган е отправил искане, запитаният орган оповестява това след обсъждане на естеството и степента на изискваното оповестяване със запитващия орган и след като получи неговото съгласие за такова оповестяване. Когато запитващият орган не е дал съгласието си за оповестяването, запитаният орган не предприема действия по искането, а запитващият орган може да оттегли или спре действието на искането си, докато той е в състояние да предостави такова съгласие за оповестяване.
      3.   Информацията, предоставена в съответствие с член 10, се използва само за целите на осигуряване спазването или изпълнението на разпоредбите на Регламент (ЕС) № 596/2014, включително, но не само, за започване и провеждане на наказателни, административни, граждански или дисциплинарни производства, както и за оказване на съдействие за тях, които са резултат от неспазване на разпоредбите на посочения регламент.
      Член 12
      Влизане в сила и прилагане
      Настоящият регламент влиза в сила в деня след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 26 февруари 2018 година.

               За Комисията

               Председател

            Jean-Claude JUNCKER

         (1)  ОВ L 173, 12.6.2014 г., стр. 1.

         (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).

         ПРИЛОЖЕНИЕ I
         Текст на изображението

            Формуляр за искане на съдействие
            Искане за съдействие
            Референтен номер:
            Дата:
            Приложения: [Посочете броя на документите/приложените доказателствени документи]
            Обща информация
            ОТ:
            Държава членка:
            Запитващ орган:
            Официален адрес:
            [Въведете координати за връзка със звеното за контакт, определено съгласно член 2 от Регламент за изпълнение (ЕС) 2018/292 на Комисията, или лицето, определено за контакт при работата по искането и посочено по-долу]
            Име:
            Телефон:
            Електронна поща:
            ДО:
            Държава членка:
            Запитан орган:
            Официален адрес:
            [Въведете координатите за връзка със звеното за контакт, определено в съответствие с член 2 от Регламент за изпълнение (ЕС) 2018/292]
            Име:
            Телефон:
            Електронна поща:
            Уважаема г-жо/Уважаеми г-н [да се впише съответното име]
            В съответствие с член 3 от Регламент за изпълнение (ЕС) 2018/292 на Комисията, е необходимо Вашето съдействие по отношение на подробно разгледания/-те по-долу въпрос/-и.
            Моля да окажете горепосоченото съдействие до [въведете примерна дата за отговор, а при спешно искане — краен срок за предоставяне на информацията] или, ако това не е възможно, да съобщите кога очаквате това да стане.

         Текст на изображението

            Вид искане за съдействие
            Моля, поставете отметка в съответната(ите) клетка(и).
            1. Предоставяне на информация
            2. Вземане на показания
            3. Започване на разследване
            4. Проверка на място
            5. Събиране на имуществени санкции
            6. Други видове съдействие
            (напр. замразяване или запор на активи, разрешение за друга употреба или последващо разкриване…)
            Мотиви за искането за съдействие
            [Въведете разпоредбите на секторното законодателство, съгласно които случаят попада в компетенциите на запитващия орган]
            Искането се отнася за съдействие при
            [Въведете описание на предмета на искането, с каква цел се иска съдействието, фактите, свързани с разследването — като например контекстуална информация за искането и обяснение за целесъобразността на искането във връзка с изпълнението на задълженията]
            В допълнение към
            [Ако е приложимо, моля, посочете данните на предходното искане, по които то да бъде намерено.]
            1. Предоставяне на информация
            а) Моля, посочете подробно конкретната искана информация и причините, обуславящи нейната полезност, както и списък на лицата, ако са известни, за които се счита, че притежават исканата информация, или местата, откъдето тази информация може да бъде получена.

         Текст на изображението

            б) Ако искането се отнася за информация, свързана със сделка или нареждане за търгуване със специфичен финансов инструмент, моля, посочете следната информация.
            Идентификационен код на продукта:
            [Да се въведе точното описание на финансовия инструмент, включително всички приложими стандартни кодове за идентификация, като например ISIN код или AII код]
            Идентификационни данни за лицето:
            [Посочете самоличността на всички лица, свързани със сделката или нареждането, включително лицата, търгуващи с финансовия инструмент или от чието име действието се смята за извършено, и всякакви приложими идентификационни кодове, като например идентификационен код на правен субект или клиентски код (ID) съгласно Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012]
            Дати:
            [Посочете датите, между които са били извършвани сделките или нарежданията за търгуване с тези финансови инструменти, включително, ако става въпрос за значителен период от време, причините, поради които е необходимо да се разполага с информация за целия период.]
            в) Ако искането се отнася за информация, свързана със стопанската дейност или с дейността на дадено лице, моля, посочете възможно най-точната информация с оглед идентифицирането на това лице.
            г) Ако съществуват специални съображения във връзка с чувствителността на исканата информация, моля да укажете, че информацията, съдържаща се в искането, е чувствителна, както и всякакви специални предпазни мерки, които трябва да се предприемат при събирането на информацията за целите на разследването.
            д) Моля, посочете всякаква допълнителна информация.
            [Моля, посочете дали запитващият орган е бил или ще бъде във връзка с друг орган или с правоприлагащ орган в държавата членка на запитания орган, що се отнася до предмета на искането, или с друг орган, за който на запитващия орган е известно, че проявява активен интерес към предмета на искането.]
            е) В случай на спешно искане и когато се налагат да бъдат определени на крайни срокове моля, представете пълна обосновка на спешността на искането и разяснение на всички крайни срокове, в рамките на които запитващият орган е изискал да получи информацията.

         Текст на изображението

            2. Вземане на показания
            Моля, посочете:
            а) Естество на изискваните показания:
            [Добавете указание за предпочитание, ако има такова, по отношение на естеството на показанията, например потвърждение или други правни указания; доброволно или принудително, ако е приложимо]
            б) Необходимост от и цел на вземането на показания:
            в) Име на лицето (лицата), от което (които) ще се вземат показания:
            [Посочете данните на лицата, от които ще се вземат показания, включително, когато е уместно, заеманата от лицето длъжност и дружеството, за да се позволи на запитания орган да започне организирането на вземане на показания, включително, когато е приложимо, процедура по призоваване.]
            г) Подробно описание на исканата информация, включително предварителен списък с въпроси (ако е наличен към момента на подаване на искането):
            д) Всякаква допълнителна информация, която би била от полза:
            [Дали служителите на запитващия орган желаят да участват в процеса на вземане на показания, както и информация за участващите служители на запитващия орган, когато е уместно, описание на всякакви законови и процедурни изисквания, които трябва да се спазят, за да се гарантира допустимостта на предоставените при разпитването показания в юрисдикцията на запитващия орган.]
            3. Започване на разследване или на съвместно разследване
            Ако искането се отнася за започване на разследване от името на запитващия орган, моля, посочете информация, която да позволи на запитания орган да прецени дали би бил заинтересован да участва в съвместно разследване, включително направеното от запитващия орган предложение за съвместно разследване, неговата обосновка и очакваните ползи за запитания орган.
            [Включително всяка значима информация, която запитаният орган е изискал, за да е в състояние да предостави необходимото съдействие, където е уместно]

         Текст на изображението

            4. Започване на проверка на място или съвместна проверка
            Ако искането се отнася до започване на проверка на място от името на запитващия орган, моля, посочете информация, която да позволи на запитания орган да прецени дали би бил заинтересован да участва в съвместна проверка на място, включително направеното от запитващия орган предложение за проверка на място, неговата обосновка и очакваните ползи за запитания орган.
            [Включително всяка значима информация, която запитаният орган е изискал, за да е в състояние да предостави необходимото съдействие чрез започване на проверка на място или съвместна проверка — в зависимост от случая]
            Съдържащата се в искането информация следва да се третира като поверителна в съответствие с член 11 от Регламент за изпълнение (ЕС) 2018/292 на Комисията и член 27 от Регламент (ЕС) № 596/2014. Всякакви лични данни, включени в искането, попадат в обхвата на изискванията на член 28 от Регламент (ЕС) № 596/2014.
            Вашето звено за контакт за всякакви запитвания, които евентуално имате по отношение на всички аспекти на това искане е [добавете съответното лице за контакт и координати за връзка: телефон, електронен адрес]
            С уважение,
            [Име и подпис]

         ПРИЛОЖЕНИЕ II
         Текст на изображението

            Формуляр за потвърждаване на получаването на искането за съдействие
            Потвърждение за получаването на искането за съдействие
            Референтен номер:
            Дата:
            ОТ:
            Държава членка:
            Запитан орган:
            Официален адрес:
            [Въведете координати за връзка със звеното за контакт, определено съгласно член 2 от Регламент за изпълнение (ЕС) 2018/292 на Комисията, или лицето, определено за контакт при работата по искането и посочено по-долу]
            Име:
            Телефон:
            Електронна поща:
            ДО:
            Държава членка:
            Запитващ орган:
            Официален адрес:
            [Въведете координатите за връзка с определеното звено за контакт съгласно член 2 от Регламент за изпълнение (ЕС) 2018/292 на Комисията, освен ако запитващият орган не е посочил друго]
            Име:
            Телефон:
            Електронна поща:
            Уважаема г-жо/Уважаеми г-н [да се впише съответното име]
            В съответствие с член 4 от Регламент за изпълнение (ЕС) 2018/292 на Комисията, с настоящото потвърждаваме получаването на искането Ви за съдействие с референтен номер [въвежда се референтният номер на искането] на [вписва се дата].
            Служителят(ите) от [въведете наименование на запитания орган], ангажиран(и) с разглеждането на Вашето искане, е (са) [посочете име, телефон, електронен адрес].
            Планирана дата на отговор:
            С уважение,
            [Име и подпис]

         ПРИЛОЖЕНИЕ III
         Текст на изображението

            Формуляр за отговор на искането за съдействие
            Отговор на искане на съдействие
            Референтен номер:
            Дата:
            Приложения: [Посочете броя на документите/приложените доказателствени документи]
            Обща информация
            ОТ:
            Държава членка:
            Запитан орган:
            Официален адрес:
            [Въведете координати за връзка със звеното за контакт, определено съгласно член 2 от Регламент за изпълнение (ЕС) 2018/292 на Комисията, или лицето, определено за контакт при работата по искането и посочено по-долу]
            Име:
            Телефон:
            Електронна поща:
            ДО:
            Държава членка:
            Запитващ орган:
            Официален адрес:
            [Въведете координатите за връзка с определеното звено за контакт съгласно член 2 от Регламент за изпълнение (ЕС) 2018/292 на Комисията, освен ако запитващият орган не е посочил друго]
            Име:
            Телефон:
            Електронна поща:
            Уважаема г-жо/Уважаеми г-н [да се впише съответното име]
            В съответствие с член 5 от Регламент за изпълнение (ЕС) 2018/292 на Комисията Вашето искане от [дд.мм.гггг] г. с референтен номер [въведете референтния номер] беше обработено от нас.
            Събрана информация
            [Ако информацията е събрана, моля, посочете я тук или разяснете как тя ще бъде предоставена.]

         Текст на изображението

            Предоставената информация е поверителна и е разкрита на [въведете наименованието на запитващия орган] съгласно [въведете разпоредбата от приложимото секторно законодателство], при условие че ще остане поверителна в съответствие с Регламент за изпълнение (ЕС) 2018/292 на Комисията и член 27 от Регламент (ЕС) № 596/2014.
            [Въведете наименованието на запитващия орган] следва да спазва изискванията по член 11 от Регламент за изпълнение (ЕС) 2018/292 на Комисията по отношение на допустимото използване на информацията, както и на член 28 от Регламент (ЕС) № 596/2014 по отношение на обработването и прехвърлянето на лични данни.
            Ако [въведете наименованието на запитващия орган] възнамерява да използва или да разкрие информацията, предоставена в отговора, за цел, различна от посочената в искането, но която попада в обхвата на Регламент (ЕС) № 596/2014, [въведете наименованието на запитващия орган] уведомява [въведете наименованието на запитания орган], който разполага със срок от десет работни дни да възрази срещу това използване или разкриване на основанията, посочени в член 25, параграф 2 от Регламент (ЕС) № 596/2014.
            Ако [въведете наименованието на запитващия орган] възнамерява да използва или да разкрие информацията, предоставена в отговора, за цел, попадаща извън приложното поле на Регламент (ЕС) № 596/2014, той уведомява [въведете наименованието на запитания орган] и, освен ако не се прилага изключението по член 27, параграф 3 от Регламент (ЕС) № 596/2014, получава предварително съгласие от [въведете наименованието на запитания орган]. Ако [въведете наименованието на запитания орган] се съгласи информацията да бъде използвана или разкрита, той може да обвърже това с определени условия.
            С уважение,
            [Име и подпис]

         ПРИЛОЖЕНИЕ IV
         Текст на изображението

            Формуляр за предоставяне на незаявено съдействие
            Незаявено съдействие
            Референтен номер:
            Дата:
            Приложения: [Посочете броя на документите/приложените доказателствени документи]
            Обща информация
            ОТ:
            Държава членка:
            Предаващ орган:
            Официален адрес:
            [Въведете данните за контакт на звеното за контакт, определено в съответствие с член 2 от Регламент за изпълнение (ЕС) 2018/292]
            Име:
            Телефон:
            Електронна поща:
            ДО:
            Държава членка:
            Орган получател:
            Официален адрес:
            [Въведете данните за контакт на звеното за контакт, определено в съответствие с член 2 от Регламент за изпълнение (ЕС) 2018/292]
            Име:
            Телефон:
            Електронна поща:
            Уважаема г-жо/Уважаеми г-н [да се впише съответното име]
            В съответствие с член 10 от Регламент за изпълнение (ЕС) 2018/292 на Комисията предоставяме следната информация, която смятаме, че може да е от помощ при изпълнение на служебните Ви задължения.
            Предоставена информация
            [Моля, посочете подробности за информацията, включително, ако е приложимо, описание на всички удостоверяващи документи или придружителни материали]

         Текст на изображението

            Предоставената информация е поверителна и е разкрита на [въведете името на компетентния орган, който получава незаявената информация] в съответствие с член 25 от Регламент (ЕС) № 596/2014 и при условие информацията да остане поверителна в съответствие с член 11 от Регламент за изпълнение (ЕС) 2018/292 на Комисията и член 27 от Регламент (ЕС) № 596/2014.
            [Въведете наименованието на компетентния орган, който получава незаявената информация] следва да спазва изискванията по член 11 от Регламент за изпълнение (ЕС) 2018/292 на Комисията по отношение на допустимото използване на информацията, както и на член 28 от Регламент (ЕС) № 596/2014 по отношение на обработването и прехвърлянето на лични данни.
            Ако [въведете наименованието на компетентния орган, получаващ незаявената информация] възнамерява да използва или да разкрие получената информацията за цели, различни от посочените в член 11, параграф 3 от Регламент за изпълнение (ЕС) 2018/292 на Комисията, той уведомява [въведете наименованието на компетентния орган, предоставящ незаявената информация] и, освен ако не се прилага изключението по член 27, параграф 3 от Регламент (ЕС) № 596/2014, получава предварително съгласие от [въведете наименованието на органа, предоставя незаявената информация]. Ако [въведете име на компетентния орган, който предоставя незаявената информация] даде съгласие за такова използване или разкриване на информацията, той може да обвърже това с определени условия.
            С уважение,
            [Име и подпис]


title: Регламент за изпълнение (ЕС) 2018/287 на Комисията от 15 февруари 2018 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания („Salchichón de Vic“/„Llonganissa de Vic“ (ЗГУ))

text:
               27.2.2018

               BG

               Официален вестник на Европейския съюз

               L 55/17

         РЕГЛАМЕНТ ЗА ИЗПЪЛНЕНИЕ (ЕС) 2018/287 НА КОМИСИЯТА
   от 15 февруари 2018 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания („Salchichón de Vic“/„Llonganissa de Vic“ (ЗГУ))
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Испания за одобрение на изменение в спецификацията на защитеното географско указание „Salchichón de Vic“/„Llonganissa de Vic“, регистрирано по силата на Регламент (ЕО) № 2601/2001 на Комисията (2).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (3).

               (3)

               Тъй като Комисията не получи никакви възражения по член 51 от Регламент (ЕС) №o1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Salchichón de Vic“/„Llonganissa de Vic“ (ЗГУ).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 февруари 2018 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент (ЕО) № 2601/2001 на Комисията от 28 декември 2001 г. относно допълнение на приложението към Регламент (ЕО) № 2400/96 относно вписването на някои означения в „Регистър на защитените наименования за произход и на защитените географски указания“, предвиден в Регламент (ЕИО) № 2081/92 на Съвета, отнасящ се до закрилата на географските указания и наименованията за произход на селскостопанските и хранителните продукти (ОВ L 345, 29.12.2001 г., стр. 47).

      (3)  ОВ C 368, 28.10.2017 г., стр. 10.


title: Регламент за изпълнение (ЕС) 2018/296 на Комисията от 27 февруари 2018 година относно неодобряването на активното вещество екстракт от Reynoutria sachalinensis в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

text:
               28.2.2018

               BG

               Официален вестник на Европейския съюз

               L 56/31

         РЕГЛАМЕНТ ЗА ИЗПЪЛНЕНИЕ (ЕС) 2018/296 НА КОМИСИЯТА
   от 27 февруари 2018 година
   относно неодобряването на активното вещество екстракт от Reynoutria sachalinensis в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
   като има предвид, че:

               (1)

               В съответствие с член 7, параграф 1 от Регламент (ЕО) № 1107/2009 на 3 ноември 2011 г. Обединеното кралство получи заявление от Marrone Bio innovations за одобряване на активното вещество екстракт от Reynoutria sachalinensis.

               (2)

               В съответствие с член 9, параграф 3 от посочения регламент на 21 март 2012 г. държавата членка докладчик уведоми заявителя и останалите държави членки, че заявлението е допустимо, а на 11 май 2012 г. отправи уведомление в този смисъл до Комисията и Европейския орган за безопасност на храните („Органа“).

               (3)

               В съответствие с член 11, параграфи 2 и 3 от посочения регламент беше направена оценка на въздействието на посоченото активно вещество върху здравето на човека и на животните и върху околната среда за предложената от заявителя употреба. На 22 юли 2014 г. държавата членка докладчик представи на Комисията и на Органа проект на доклад за оценка.

               (4)

               Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от посочения регламент той поиска от заявителя да предостави допълнителна информация на държавите членки, Комисията и Органа. Оценката на допълнителната информация, извършена от държавата членка докладчик, бе предадена на Органа под формата на актуализиран проект на доклад за оценка.

               (5)

               Проектът на доклада за оценка беше подложен на преразглеждане от държавите членки и Органа. Органът представи на Комисията заключението си относно оценката на риска за активното вещество екстракт от Reynoutria sachalinensis
                   (2) на 31 август 2015 г.

               (6)

               С писмо от 16 октомври 2017 г. Marrone Bio innovations оттегли заявлението си за одобрение на екстракт от Reynoutria sachalinensis. Поради оттеглянето на заявлението активното вещество екстракт от Reynoutria sachalinensis не следва да бъде одобрено в съответствие с член 13, параграф 2 от Регламент (ЕО) № 1107/2009.

               (7)

               Настоящият регламент не засяга подаването на ново заявление за екстракт от Reynoutria sachalinensis в съответствие с член 7 от Регламент (ЕО) № 1107/2009.

               (8)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Неодобряване на активно вещество
   Активното вещество екстракт от Reynoutria sachalinensis не се одобрява.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 февруари 2018 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  ЕОБХ, 2015 г. Заключение във връзка с партньорската проверка на оценката на риска от употребата на активното вещество екстракт от Reynoutria sachalinensis като пестицид. Бюлетин на ЕОБХ (EFSA Journal) 2015; 13(9):4221, 73 стр. Достъпен на следния интернет адрес: www.efsa.europa.eu/efsajournal.